ai4bharat/Pralekha huggingface dataset:
पंतप्रधान कार्यालय
संसदेचे विशेष अधिवेशन सुरू होण्यापूर्वी पंतप्रधानांचे निवेदन
नमस्कार मित्रांनो,
चांद्र मोहिमेचे यश, चंद्रयान-3 आपला तिरंगा फडकवत आहे. शिवशक्ती पॉईंट नवे प्रेरणा केंद्र बनले आहे, तिरंगा पॉईंट आपला अभिमान वाढवत आहे. जगभरात जेव्हा अशी कामगिरी केली जाते तेव्हा त्याला आधुनिकता, विज्ञान आणि तंत्रज्ञानाशी जोडून त्याकडे पाहिले जाते. आणि जेव्हा हे सामर्थ्य जगासमोर येते, तेव्हा भारतासाठी अनेक शक्यता, अनेक संधी आपल्या दारात येऊन उभ्या राहतात. जी -20 चे अभूतपूर्व यश, जगभरातील नेत्यांचे 60 हून अधिक ठिकाणी स्वागत, विचारमंथन आणि संघराज्य रचनेचा खऱ्या अर्थाने जिवंत अनुभव भारताची विविधता, भारताची वैशिष्ट्ये, जी -20 आपल्या विविधतेचा उत्सव बनला. आणि आपण जी -20 मध्ये ग्लोबल साउथचा आवाज बनल्याचा भारताला नेहमीच अभिमान असेल. आफ्रिकन संघाला मिळालेले स्थायी सदस्यत्व आणि जी -20 मध्ये एकमताने जारी झालेले घोषणापत्र या सर्व गोष्टी भारताच्या उज्ज्वल भविष्याचे संकेत देत आहेत.
काल यशोभूमी या आंतरराष्ट्रीय परिषद केंद्राचे राष्ट्रार्पण करण्यात आले. काल विश्वकर्मा जयंती होती, देशातील पारंपरिक कौटुंबिक कौशल्ये असलेल्या विश्वकर्मा समुदायाला प्रशिक्षण, आर्थिक व्यवस्थापन, आधुनिक साधने देऊन नव्या प्रकारचे हे विश्वकर्माचे सामर्थ्य भारताला विकासाच्या प्रवासात पुढे वाटचाल करण्यासाठी आपले योगदान देऊ शकते. भारताचा अभिमान वाढवणारे असे विविध प्रकारचे उत्सवी वातावरण, उत्साहाचे वातावरण, उल्हासाचे वातावरण आणि संपूर्ण देशात एक नवा आत्मविश्वास आपण सर्वजण अनुभवत आहोत. त्याचवेळी संसदेचे हे अधिवेशन, या पार्श्वभूमीवर संसदेचे हे अधिवेशन, हे अधिवेशन छोटे असले तरी काळाच्या दृष्टीने खूप मोठे आहे. हे ऐतिहासिक निर्णयांचे अधिवेशन आहे. या सत्राचे एक वैशिष्ट्य म्हणजे आता 75 वर्षांचा प्रवास नव्या टप्प्यावरून पुढे सुरू होत आहे. या टप्प्यावरचा 75 वर्षांचा प्रवास हा खूप प्रेरणादायी क्षण होता आणि आता तो प्रवास एका नव्या टप्प्यावरून पुढे नेत असताना, नवा संकल्प, नवी ऊर्जा, नव्या आत्मविश्वासासह 2047 च्या काळात या देशाला विकसित देश बनवायचेच आहे. त्यासाठी लागणारे सर्व निर्णय या नव्या संसद भवनात घेतले जाणार आहेत. आणि म्हणूनच संसदेचे हे सत्र अनेक अर्थाने महत्त्वाचे आहे, मी सर्व आदरणीय खासदारांना आवाहन करतो की, अधिवेशन छोटे आहे, व्यथा मांडण्यासाठी खूप वेळ असतो तो कायमच असेल पण जल्लोषाच्या आणि उत्साहाच्या वातावरणात जास्तीत जास्त वेळ त्यांनी या अधिवेशनात द्यावा. आयुष्यात असे काही क्षण असतात जे आपल्याला उत्साहाने भारून टाकतात, विश्वास निर्माण करतात, मी या छोट्या सत्राकडे त्या दृष्टीने पाहतो. मला आशा आहे की, जुन्या वाईट गोष्टींना मागे टाकून आपण चांगल्या गोष्टींसह नवीन सभागृहात प्रवेश करू आणि नवीन सभागृहात उत्तम गोष्टींचे मूल्य वाढवण्यात कोणतीही कसर सोडणार नाही, ही शपथ सर्व खासदारांनी घ्यावी. हा एक महत्वपूर्ण क्षण आहे.
उद्या गणेश चतुर्थीचा पवित्र सण आहे. गणेशजींना विघ्नहर्ता मानले जाते, आता भारताच्या विकासाच्या प्रवासात कोणतीही विघ्न येणार नाहीत. भारत सगळी स्वप्ने, सगळे संकल्प निर्विघ्नतेने पूर्ण करेल आणि म्हणूनच गणेश चतुर्थीच्या दिवशी हा नवा आरंभ नव्या भारताच्या सर्व स्वप्नांचे मूर्त स्वरूप बनेल, म्हणूनच हे सत्र छोटे असले तरी अत्यंत मोलाचे आहे.
कृषी मंत्रालय
कृषी मंत्रालयाकडून 2018-19 साठी महत्वाच्या पिकांच्या उत्पादनाचा दुसरा अनुमानित अंदाज जाहीर
नवी दिल्ली, 28 फेब्रुवारी 2019
केंद्रीय कृषी मंत्रालयाने 2018-19 साठी महत्वाच्या पिकांच्या उत्पादनाचा दुसरा अगीम अंदाज 28 फेब्रुवारी 2019 रोजी जाहीर केला. जून ते सप्टेंबर 2018 या मान्सून काळात देशात एकत्रित पाऊसमान दिर्घ कालीन सरासरीच्या 9 टक्के कमी झाले. उत्तर पश्चिम भारत, मध्य भारत आणि दक्षिण भागात एकंदरीत सामान्य पाऊस झाला. तसेच महत्वाची पिके पिकवणाऱ्या बहुतेक राज्यातही सामान्य पाऊस झाला. यामुळे 2018-19 या कृषी वर्षात महत्वाच्या पिकांचे अनुमानित उत्पन्न सामान्य उत्पन्नापेक्षा अधिक राहण्याचा अंदाज आहे.
अनुमानित अंदाज –
- अन्नधान्य – 281.37 दशलक्ष टन
- तेलबिया – 31.50 दशलक्ष टन
- कापूस – 30.09 दशलक्ष, गासड्या 
- ताग आणि इतर – 10.07 दशलक्ष गासड्या
- ऊस – 380.83 दशलक्ष टन
N.Sapre/J.Patankar/D. Rane
(Visitor Counter : 99
ईशान्य क्षेत्र विकास मंत्रालय
डॉ जितेंद्र सिंह यांच्या हस्ते अमिताभ बच्चन यांची प्रस्तावना असलेले आणि पेंग्विन प्रकाशनाच्या ‘डिस्कव्हरींग द हेरीटेज ऑफ आसाम’ या कॉफी टेबल पुस्तकाचे प्रकाशन
नवी दिल्ली, 4 ऑक्टोबर 2020
केंद्रीय राज्यमंत्री  ईशान्य प्रांत विकास आणि पंतप्रधान कार्यालय; कार्मिक सार्वजनिक तक्रारी आणि निवृत्तीवेतन, अणु ऊर्जा आणि अंतराळ खात्याचे राज्यमंत्री डॉ जितेंद्र सिंह यांनी आज अमिताभ बच्चन यांची प्रस्तावना असलेले आणि पेंग्विन प्रकाशनाच्या ‘डिस्कव्हरींग द हेरीटेज ऑफ आसाम’ या कॉफी टेबल पुस्तकाचे प्रकाशन केले.
ग्लेझ पेपरवरील चित्रे आणि छायाचित्रे असलेले कॉफी टेबल पुस्तक ईशान्येकडील सर्वात मोठ्या राज्यातील विविध वंशीय जमाती आणि उप-जमातींचा वारसा, विश्वास, श्रद्धा आणि परंपरा यांचे एक आकर्षक संकलन आहे.
पुस्तक प्रकाशनाप्रसंगी डॉ जितेंद्र सिंह यांनी लेखक पद्मपानी बोरा  यांचे अभिनंदन केले. बोरा यांनी ईशान्यकेडील विविध विषयांवर लेखन करुन प्रस्थापित लेखक म्हणून लौकिक कमावला आहे.
डॉ जितेंद्र सिंह म्हणाले, बरेचजण असे सुचवतात की, ईशान्य प्रदेशाला भारताच्या उर्वरीत भागाच्या जवळ आणावे, पण फार कमी लोकांना समजते की, उर्वरीत भारताला ईशान्येकडील प्रदेशापासून बरेच काही शिकण्यासारखे आहे. पद्मपानी बोरा यांच्या पुस्तकामुळे आसामच्या भव्य वैभवाविषयी आणि अज्ञात पैलूविषयी समजून घेण्यास मदत होईल.
डॉ जितेंद्र सिंह यांनी सुचवले की, कॉफी टेबल पुस्तक सर्वदूर प्रसिद्ध व्हावे आणि आशा व्यक्त केली की बोरा यांचे लिखाण केवळ पुस्तकाच्या पानांवर मर्यादीत राहणार नाही तर उर्वरित जगासाठी ईशान्येकडील सांस्कृतिक वारशाचे राजदूत म्हणून काम करेल.B.Gokhale/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 106
संरक्षण मंत्रालय
संरक्षण मंत्री राजनाथ सिंह यांनी कारगिल विजय दिनाच्या 21व्या वर्धापन दिनानिमित्त युद्धात शहीद झालेल्या वीरांना राष्ट्रीय युद्ध स्मारकात आदरांजली वाहिली
नवी दिल्ली, 26 जुलै 2020
संरक्षण मंत्री राजनाथ सिंह यांच्यासमवेत संरक्षण राज्यमंत्री श्रीपाद नाईक, संरक्षण विभाग प्रमुख आणि सैन्य व्यवहार विभाग सचिव जनरल बिपिन रावत, सैन्यदल प्रमुख जनरल मनोज मुकुंद नरवणे, नौदल प्रमुख अॅडमिरल करंबीर सिंह आणि हवाई दल प्रमुख एअर चीफ मार्शल आर के एस भदौरिया यांनी आज येथे कारगिल संघर्ष किंवा ‘ऑपरेशन विजय’ मधील भारताच्या विजयाच्या 21व्या वर्धापन दिनानिमित्त युद्धात वीरमरण आलेल्या सैनिकांना राष्ट्रीय युद्ध स्मारकामध्ये जाऊन आदरांजली वाहिली. 26 जुलै 1999 रोजी कारगिलमध्ये भारतीय सशस्त्र दलाचा विजय म्हणजे मजबूत राजकीय, लष्करी आणि मुत्सद्दी कृतीची गाथा आहे. अतिशय अभिमानाने, सन्मानपूर्वक आणि चैतन्यमय वातावरणात संपूर्ण राष्ट्र हा दिवस साजरा करीत आहे.
“आज कारगिल विजय दिनानिमित्त शत्रूपासून मातृभूमीचे रक्षण करण्यासाठी आपल्या प्राणांचे बलिदान देणाऱ्या भारतीय सशस्त्र दलाच्या शूर सैनिकांप्रती मी आदर व्यक्त करतो आणि त्यांना अभिवादन करतो. आमच्या शहीद वीरांचे धैर्य, पराक्रम, संयम आणि निश्चय देश कायम स्मरणात ठेवेल आणि त्यांच्या सर्वोच्च बलिदानातून प्रेरणा घेऊन पुढे जाईल.” असा संदेश संरक्षणमंत्र्यांनी युद्ध स्मारकातील अभ्यागतांच्या पुस्तकात लिहिला आहे. ते म्हणाले की कारगिल विजय दिवस हा फक्त एक दिवस नाही तर या देशातील सैनिकांच्या धैर्य व पराक्रमाचा सोहळा आहे.
भारतीय हवाई दलाच्या मदतीने संघर्ष जिंकण्यासाठी भारतीय सैन्याच्या शूर सैनिकांनी अतिशय उंचावरील अडथळ्यांचा, प्रतिकूल प्रदेश आणि हवामानाचा निकराने सामना करीत प्रबळ शत्रूवर विजय मिळविला. या महत्त्वपूर्ण प्रसंगी, राष्ट्र अभिमानाने शहीद वीरांच्या स्मरणार्थ हा विजय दिवस विविध उपक्रमांनी साजरा करीत आहे.
संरक्षण सचिव डॉ. अजय कुमार आणि संरक्षण मंत्रालयाचे अन्य वरिष्ठ नागरी व सैन्य अधिकारी या वेळी उपस्थित होते.
B.Gokhale/V.Joshi/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 209
महिला आणि बालविकास मंत्रालय
एनसीपीसीआर 12 ते 20 जून या दिवसांमध्ये बाल मजुरी निर्मूलन सप्ताह साजरा करणार
लहान मुले मजुरीचे काम करत आहेत अशा देशभरातल्या 75 ठिकाणी बचाव कार्य राबवणार
भारतीय स्वातंत्र्याच्या अमृत महोत्सवा निमित्त आयोजित विविध कार्यक्रमांचा भाग म्हणून राष्ट्रीय बाल हक्क संरक्षण आयोग  12 ते 20 जून, 2022 या दिवसांमध्ये देशात 75 ठिकाणी जागतिक बाल मजुरी विरोधी दिवस साजरा करणार आहे. देशाच्या विविध जिल्ह्यांमध्ये आयोजित केल्या जाणाऱ्या या कार्यक्रमाचा उद्देश बाल मजुरीकडे लक्ष वेधणे आणि त्याचे निर्मुलन करण्यासाठीचे उपाय शोधणे हा आहे.
या अनुषंगाने 12 ते 20 जून, 2022 या काळात देशभरात जिथे लहान मुले काम करतात अशा भंगार आणि मोटारीच्या सुट्ट्या भागांच्या बाजाराच्या 75 ठिकाणी राज्य आयोग , जिल्हा प्रशासन, बाल कल्याण समिती, डीएलएसए, चाईल्ड लाईन, पोलीस/एसजेपीयु, कामगार विभाग आणि अन्य भागधारकांच्या सहकार्याने बचाव कार्य राबवले जाणार आहे.
बाल मजुरी निर्मूलन सप्ताहामध्ये राबवल्या जाणाऱ्या या मोहिमेच्या प्रक्रियेबाबत चर्चा करण्यासाठी दृकश्राव्य माध्यमातून डीएम, एससीपीसीआर अधिकारी, डीएलपीयु, कामगार विभाग, चाईल्ड लाईन आणि अन्य भागाधाराकांबरोबर बैठका आयोजित करण्यात आल्या. एकूण 18 राज्य/केंद्रशासित प्रदेशांमधील 800 पेक्षा जास्त अधिकारी या बैठकींमध्ये सहभागी झाले.
एनसीपीसीआरने बाल मजुरांची सुटका करण्यासांदर्भात लागू असलेल्या विविध बाल हक्क कायद्यांच्या तरतुदी अंतर्भूत करून एसओपीचा मसुदा तयार केला आहे. बाल मजुरीला बळी पडलेल्या मुलांची चौकशी आणि पुनर्वसनाबाबतच्या प्रक्रियेचे आकलन सुलभ करण्याचा प्रयत्न केला गेला आहे.
तसेच, आयोगामार्फत बाल मजुरांची सुटका आणि पुनर्वसनासाठी एनसीपीसीआरच्या बालस्वराज पोर्टलवर स्वतंत्र लिंक तयार करण्याची प्रक्रिया सुरु आहे.
राष्ट्रीय बाल हक्क संरक्षण  आयोग ही बाल हक्क संरक्षण आणि संबंधित प्रकरणे हाताळण्यासाठी, बाल हक्क संरक्षण  कायदा, 2005 आयोगाच्या कलम 3 अंतर्गत भारत सरकारने स्थापन केलेली वैधानिक संस्था आहे. बाल हक्क संरक्षण  कायदा आयोग 2005, कलम 13 अंतर्गत लहान मुलांचे, विशेषतः सर्वाधिक असुरक्षित आणि उपेक्षित गटातल्या मुलांचे हक्क सुरक्षित राहण्याची हमी देण्याच्या उद्देशाने काही कार्य प्रणाली पुरवण्यात आली आहे. त्याशिवाय, बाल न्याय  कायदा 2015, बालकांचा मोफत आणि सक्तीच्या शिक्षणाचा हक्क  कायदा 2009 आणि बाल लैंगिक गुन्हेगारी प्रतिबंधक कायदा 2012  या कायद्यांच्या अंमलबजावणीवर देखरेख ठेवणे आयोगाने सक्तीचे केले आहे.
अर्थ मंत्रालय
पुणे सीमाशुल्क विभागाने 2.10 कोटी रुपयांचे अंमली पदार्थ केले जप्त, अंमली पदार्थांची वाहतूक करणाऱ्या व्यक्तींना घेतले ताब्यात
नवी दिल्ली, 25 जून 2020
पुणे सीमाशुल्क विभागाने काल  पुण्यात एका कारवाईदरम्यान 2.10 कोटी रुपयांचे अंमली पदार्थ जप्त केले. केंद्रीय वित्त मंत्री निर्मला सीतारामन यांनी पुणे सीमाशुल्क विभागाची प्रशंसा करत उत्तम कामगिरी सुरु ठेवावी, असे म्हटले आहे.
आंध्रप्रदेशातल्या दुर्गम भागातून अंमली पदार्थ घेऊन ट्रक येत असून महाराष्ट्रातल्या विविध ठिकाणी जाणार असल्याची खबर पुणे सीमाशुल्क विभागाच्या अंमली पदार्थ विषयीच्या विभागाला मिळाली. या माहितीच्या आधारे या विभागाच्या अधिकाऱ्यांनी नळदुर्ग-सोलापूर रस्त्यावर बोरमणी गावाजवळ 24 जून 2020 ला दुपारी साडेचार वाजल्यापासून नजर ठेवली. बोरमणी - नळदुर्ग रस्त्यावर ही वाहने दिसताच सीमाशुल्क अधिकाऱ्यांनी त्याचा पाठलाग करत पुण्याला वाहने पकडली. वाहनांचा कसून शोध घेतल्यानंतर त्याच्या छतावर निर्माण केलेल्या पोकळीत सुमारे 1.04 कोटी रुपयांचा 868 किलो गांजा सापडला. दुसऱ्या वाहनात 7.5 किलो चरस सापडले असून अंमली पदार्थांच्या बाजारात त्याची किंमत 0.75 कोटी रुपये आहे.
प्रत्येक वाहनातला एक चालक आणि एक हेल्पर अशा चार जणांना या प्रकरणी ताब्यात घेण्यात आले आहे. हे सर्वजण 30-35 वयोगटातलेअसून मुळचे महाराष्ट्रातले आहेत. जप्त केलेल्या अंमली पदार्थांची किंमत सुमारे 2.10 कोटी रुपये आहे.या प्रकरणी पुढील तपास सुरु आहे.
U.Ujgare/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 84
सांस्कृतिक मंत्रालय
नॅशनल स्कुल ऑफ ड्रामाच्या वतीने 22 व्या भारत रंग महोत्सव 2023 चे 16 ते 26 फेब्रुवारी दरम्यान आयोजन
नवी दिल्ली, 6 फेब्रुवारी 2023
नॅशनल स्कुल ऑफ ड्रामा, राष्ट्रीय नाट्य विद्यालयाच्या  वतीने 16 ते 26 फेब्रुवारी दरम्यान 22 व्या भारत रंग महोत्सव , 2023चे आयोजन करण्यात आले आहे. दिल्ली, जयपूर, राजमुंद्री, रांची, गुवाहाटी, जम्मू, श्रीनगर, भोपाळ, नाशिक आणि केवडिया येथे प्रतिष्ठित आंतरराष्ट्रीय नाट्य महोत्सव होणार आहे. 26 फेब्रुवारी रोजी केवडिया येथे समारोप सोहळा आयोजित करण्यात आला आहे.
नाटके आणि सांस्कृतिक कलाविष्कार, जागतिक दृष्टीकोनातून रंगभूमीच्या जागतिक आणि धोरणात्मक महत्त्वाच्या अनेक विषयांवर आधारित परिसंवाद यांचा 22व्या भारत रंग महोत्सवात समावेश असेल.
नाटकांच्या सादरीकरणासाठी विविध राज्यांतील संस्थांचे सहकार्य घेण्यात आले आहे. यात स्थानिक कलाकारांचा सहभाग असेल आणि नाट्यकृती स्थानिक लोकांना आकर्षित करतील हे या माध्यमातून सुनिश्चित केले जाईल.
नाटकांसोबतच पुस्तकांचे प्रकाशन, दिग्दर्शक संमेलन, राष्ट्रीय आणि आंतरराष्ट्रीय चर्चासत्र आणि नाट्य क्षेत्रातील दिग्गजांचा मास्टर क्लास असे इतरही संलग्न उपक्रम आयोजित करण्यात आले आहेत.
अन्य देशांशी आंतरराष्ट्रीय संबंध आणि सांस्कृतिक विनिमय कार्यक्रम दृढ करणे हे भारत रंग महोत्सवाचे उद्दिष्ट आहे. देशभरातील नाट्यपरंपरेबद्दल अधिक जाणून घेण्यासाठी हा महोत्सव एक व्यासपीठ निर्माण करतॊ. केवळ कलाकारच नाही तर दिग्गज दिग्दर्शकही या भव्य महोत्सवात सहभागी होणार आहेत.N.Chitale/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 126
गृह मंत्रालय
दालमिया एम टी बी अरुणाचल; हॉर्नबिल्स फ्लाईट इंटरनॅशनल रेस-2018 च्या दुसऱ्या पर्वाचे 14 ते 22 नोव्हेंबर दरम्यान आयोजन
सुमारे 22 लाख रुपयांची पारितोषिके
सायकलिंग करणे हे पर्यावरणपूरक आणि उत्तम व्यायाम असून सरकार त्याला प्रोत्साहन देणार-किरेन रिजीजू
मुंबई, 27 सप्टेंबर 2018
दालमिया एम टी बी अरुणाचल; हॉर्नबिल्स फ्लाईट इंटरनॅशनल रेस-2018 च्या दुसऱ्या पर्वाचे अरुणाचल प्रदेशची राजधानी इटानगर ते मेचुका येथे 14 ते 22 नोव्हेंबर दरम्यान आयोजन करण्यात येणार आहे. या स्पर्धेचा मार्ग वेस्ट सिया जिल्ह्यातल्या निसर्गरम्य दरीतून जाणार असून तो 650 कि.मी. इतका असणार आहे.
अत्यंत उंचीवरील पर्वतीय प्रदेशातून या स्पर्धेचा मार्ग जाणार असल्यामुळे ही जगातील अत्यंत कठीण स्पर्धा मानली जात आहे. सुमारे 10 देशातील 100 सायकलिस्ट या दऱ्याखोऱ्यातून आणि जंगलातून आपला मार्ग काढत सुमारे 22 लाखांच्या पारितोषिकांसाठी प्रयत्न करणार आहेत.
या वर्षीच्या स्पर्धेसाठी प्रसिद्ध आंतरराष्ट्रीय सायकलिस्ट इल्डा , सीलीया , सराह, हेदी आणि लौरी , ॲन्ड्रु, सीवर्ल्ड, थॉमस बूश, सराह, फ्रँक, होल्गर , कॅथरीन  तसेच भारतातून लष्कर, एसएसबी, नौदल आणि हिरो ॲक्शन हे संघ, नेपाळ लष्कर, भूतान रॉयल आर्मी टीम आणि एपीएफ टीम सहभागी झाले आहेत.
केंद्रीय गृह राज्यमंत्री किरेन रिजीजू यांच्या हस्ते आज मुंबईत या स्पर्धेचा कर्टन रेझर सोहळा पार पडला. एमटीबी अरुणाचलचे अध्यक्ष आणि अरुणाचल प्रदेशचे आमदार पासंग दोरजी सोना आणि सुप्रसिद्ध अभिनेता सलमान खान तसेच सशस्त्र सीमा दलाचे महानिरीक्षक एस.एस.चतुर्वेदी यावेळी उपस्थित होते. यावेळी बोलताना रिजीजू म्हणाले की, शहरामध्ये सायकलस्वारांना देण्यात येणाऱ्या सुविधांच्या तरतूदीवर त्या शहराची ओळख ठरविण्यात येते. सरकार सायकलिंगला प्रोत्साहन देत आहे कारण सायकलिंग शारीरिक व्यायाम आणि पर्यावरणपूरक आहे. रिजीजू म्हणाले की, अरुणाचल प्रदेश हा अनन्वेषित असून नैसर्गिक सौंदर्याचा लाभ घेण्यासाठी एकदा तरी या प्रदेशाला भेट द्यावी. त्यांनी चित्रपट उद्योगाला आवश्यक सवलत आणि साहाय्य करण्याचे आश्वासन दिले तसेच त्यांनी सशस्त्र सीमा दलाने हा कार्यक्रम यशस्वीरित्या आयोजित केल्याबद्दल आभार मानले. आयटीबीपी, सीआरपीएफ, सीआयएसएफ, बीएसएफ यासारख्या पॅरामिल्ट्री दल विविध स्पर्धांमध्ये सहभागी होऊन हा आंतरराष्ट्रीय कार्यक्रम यशस्वी होण्यासाठी हातभार लावत आहेत.
माध्यमांशी चर्चा करतांना प्रसिद्ध सिनेअभिनेता सलमान खान म्हणाले की, माझे अरुणाचल प्रदेशच्या सायकल असोसिएशनशी फार पूर्वीचे घनिष्ठ संबंध आहेत. सायकलिंग हा दळणवळणाचा सर्वात संरक्षित प्रकार आहे. त्यांनी अरुणाचल प्रदेशला कार्यक्रमादरम्यान भेट देण्याचे आश्वासन दिले.
डोंगराळ भागात विशिष्ट प्रकारे डिझाइन केलेल्या सायकलच चालू शकतात कारण डोंगराळ भागातील चढ-उतार पेलण्याचे सामर्थ्य, जसे की पुढील आणि मागील ब्रेक्स, टायर्स ज्यांना मोठ्या प्रकारची गती असते.
स्पर्धेची एकूण बक्षीसमूल्य रुपये 22,50,000 असून त्याची आठ प्रकारे वर्गवारी केली आहे जसे की, पुरुष एकेरी स्पर्धा , खुली महिला एकेरी स्पर्धा , दुहेरी गट , विद्यार्थी , प्रशिक्षक 40+ , सर्वोत्कृष्ट अरुणाचल चालक , बेस्ट पॅरारायडर , प्रॉमिसिंग रायडर  एवढी आहे.
B.Gokhale/S.Tupe/P.Malandkar
(Visitor Counter : 62
अर्थ मंत्रालय
अर्थ मंत्रालयाने वार्षिक अर्थसंकल्प 2021–22 साठी मागविल्या कल्पना/सूचना/प्रस्ताव
वार्षिक अर्थसंकल्पातील तरतूदींमध्ये समाविष्ट करण्यासाठी नवनवीन कल्पना शोधण्यासाठी अनेक वर्षांपासून अर्थ मंत्रालयाच्यावतीने दरवर्षी , नॉर्थ ब्लॉकमध्ये देशातील प्रमुख उद्योग / वाणिज्य संघटना, व्यापार संस्था आणि तज्ज्ञ यांच्यासमवेत पूर्व अर्थसंकल्पीय सल्लामसलत केली जाते. देशातील सध्याची महामारीची परिस्थिती लक्षात घेता, मंत्रालयाला अर्थसंकल्पपूर्व सल्लामसलत वेगळ्या स्वरूपात घेण्याची विनंती संबंधित घटकांनी केली होती. त्यानुसार विविध संस्था/तज्ज्ञांकडून सूचना प्राप्त करण्यासाठी एक समर्पित ई-मेल तयार करण्याचा निर्णय अर्थ मंत्रालयाने घेतला आहे. या संदर्भात विशिष्ट संप्रेषण लवकरच पाठविले जाईल.
2021- 22 ची वार्षिक अर्थसंकल्पपूर्व सल्लामसलत अधिक सहभागात्मक आणि लोकशाही पद्धतीने करण्याचा निर्णय घेण्यात आला असून देशातील नागरिकांपर्यंत पोहोचण्यासाठी सरकारने माय गव्ह  प्लॅटफॉर्मवर एक मायक्रो-साइट तयार केले आहे, जे येत्या 15 नोव्हेंबर 2020 पासूनअर्थसंकल्पासाठी येणाऱ्या सूचना स्वीकारणार आहे. या पोर्टलवर , 2021 – 22 च्या अर्थसंकल्पासाठी नागरिकांना वैयक्तिक पातळीवर त्यांच्या सूचना, कल्पना नोंदविता येतील. नागरिकांच्या सूचनांवर पुढे सरकारच्या संबंधित मंत्रालय / विभागाकडून अभ्यास केला जाईल. आवश्यकता भासल्यास, संबंधित नागरिकांना त्यांच्या ई-मेल / मोबाईल क्रमांकावर संपर्क साधला जाईल, जो त्यांनी नोंदणी करताना सादर केलेला असेल. नागरिकांना या पोर्टलवर 30 नोव्हेंबर 2020 पर्यंत कल्पना / सूचना / प्रस्ताव पाठवता येतील.
.....
Jaydevi PS/S.Shaikh/P.Kor
वाणिज्य आणि उदयोग मंत्रालय
संयुक्त अरब अमिरातीमधील उद्योगांसाठी भारत हे सर्वोत्तम स्थान आहे – केंद्रीय मंत्री पीयूष गोयल
“‘विश्वास’ या एकाच शब्दात भारत-संयुक्त अरब अमिराती दरम्यानच्या नातेसंबंधांचे वर्णन करता येते”
‘भारतात येऊन व्यवसाय संधींचा अनुभव घ्या’
सामायिक दूरदृष्टीमुळे यूएईमध्ये आयआयटी अर्थात भारतीय तंत्रज्ञान संस्थेची स्थापना झाली आहे
संयुक्त अरब अमिराती  मधील व्यापार समुदायाने भारतात येऊन येथील उद्योगस्नेही धोरणे आणि जागतिक व्यापार समुदायासाठी उदयोन्मुख भारतातर्फे देऊ केलेल्या संधींच्या भांडवलावर उद्योगविस्तार करावा असे निमंत्रण केंद्रीय वाणिज्य आणि उद्योग मंत्री पीयूष गोयल यांनी यूएई मधील उद्योजकांना दिले. “भारताकडून उत्पादनांची किंमत आणि विश्वास यासंदर्भात मिळणाऱ्या लाभाचा विचार करून आता भारतात गुंतवणूक करण्याची वेळ आली आहे असा विचार व्यावसायिकांनी केला पाहिजे. “भागीदार देश म्हणून, या कोविडपश्चात जगात आपण एकमेकांचे आर्थिक भवितव्य सुरक्षित करू शकतो तसेच आपली भागीदारी अधिक बळकट करू शकतो,” असे गोयल म्हणाले.
दुबई येथे आयोजित केलेल्या एक्सपो 2020 मध्ये भारताच्या सन्मान दिवस सोहोळ्यात ते बोलत होते.
“जागतिक समुदायाला मी सांगेन, “भारतात या- व्यवसाय संधींनी युक्त अशा या भूमीचा अनुभव घ्या. आपण एकत्रितपणे विकास साधू, बदल घडवूया, स्वतःमध्ये परिवर्तन घडवून आणूया.” असे गोयल म्हणाले.
ते म्हणाले की, ‘विश्वास’ या एकाच शब्दात भारत-संयुक्त अरब अमिरातीदरम्यानच्या नातेसंबंधांचे वर्णन करता येईल. “आपल्या नातेसंबंध चैतन्याने युक्त राहतील आणि आपण एकापाठोपाठ दुसरे सामर्थ्य प्राप्त करत राहू,” केंद्रीय मंत्री म्हणाले.
पंतप्रधान नरेंद्र मोदी आणि महामहीम शेख मोहम्मद बिन झायेद अल नह्यान यांच्यादरम्यान असलेली खास भागीदारी अख्यायिका म्हणावी अशी आहे असे गोयल यांनी सांगितले.
ते पुढे म्हणाले की, आपल्या सामायिक दूरदृष्टीने अनेक नवे मार्ग खुले केले आहेत आणि यूएईमध्ये आयआयटी अर्थात भारतीय तंत्रज्ञान संस्थेची स्थापना होणे हा त्यापैकीच एक मार्ग आहे.
“सीईपीए अर्थात सर्वसमावेशक आर्थिक भागीदारी करार हा दोन्ही देशांतील जनतेच्या भल्यासाठी फायदेशीर ठरणारा करार आहे,” ते पुढे म्हणाले.
दुबई एक्स्पो या प्रदर्शनाला मिळालेल्या भव्य यशाबद्दल बोलताना केंद्रीय मंत्री गोयल म्हणाले की, एक्सपो 2020 म्हणजे प्रतिकूल परिस्थितीवर धैर्याने मिळविलेला विजय आहे. “या प्रदर्शनातील भारतीय पॅव्हेलियनची रचना कायमस्वरूपात ठेवण्यात येईल; त्याचे भाग सुटे करून काढण्यात येणार नाहीत,” असे केंद्रीय मंत्री पुढे म्हणाले.
भारतीय पॅव्हेलियन हा दुबईच्या एक्सपो 2020 प्रदर्शनातील सर्वात वैशिष्ट्यपूर्ण पॅव्हेलियन आहे. गेल्या वर्षी 1 ऑक्टोबर रोजी याचे उद्घाटन झाल्यापासून आतापर्यंत प्रदर्शनातील या भागाला 16 लाख लोकांनी भेट दिली आहे. भारतीय पॅव्हेलियनचे उद्घाटन केंद्रीय मंत्री पीयूष गोयल यांच्या हस्ते झाले होते.
दुबईच्या एक्सपो 2020 प्रदर्शनाचा समारोप 31 मार्च रोजी होत आहे.
दुबईच्या एक्सपो 2020 प्रदर्शनातील भारतीय पॅव्हेलियनविषयी अधिक माहिती मिळविण्यासाठी कृपया विविध समाज माध्यम मंचांच्या खाली दिलेल्या संकेतस्थळांना भेट द्या.
संकेतस्थळ- https://www.indiaexpo2020.com/
फेसबुक - https://www.facebook.com/indiaatexpo2020/
इन्स्टाग्राम - https://www.instagram.com/indiaatexpo2020/
ट्विटर - https://twitter.com/IndiaExpo2020?s=09
लिंक्इनड - https://www.linkedin.com/company/india-expo-2020/?viewAsMember=true
यूट्यूब - https://www.youtube.com/channel/UC6uOcYsc4g_JWMfS_Dz4Fhg/featured
कू - https://www.kooapp.com/profile/IndiaExpo2020
अणुऊर्जा विभाग
गणित आणि विज्ञानावरच्या आंतरराष्ट्रीय ऑलिम्पियाडमध्ये भारतीय विद्यार्थ्यांनी जिंकली 3 सुवर्ण आणि 11 रौप्य पदके
मुंबई, 22 जुलै 2022
भारतीय विद्यार्थ्यांनी गणित, भौतिकशास्त्र, जीवशास्त्र आणि रसायनशास्त्रातील विविध आंतरराष्ट्रीय ऑलिम्पियाडमध्ये 3 सुवर्ण आणि 16 रौप्य पदके पटकावली. गणित ऑलिम्पियाड नॉर्वेमध्ये आणि जीवशास्त्र ऑलिम्पियाड आर्मेनियामध्ये आयोजित करण्यात आली होती, तर इतर दोन म्हणजे स्वित्झर्लंड आणि चीनमधली ऑलिम्पियाड दूरदृश्य प्रणालीमार्फत आयोजित करण्यात आली.
आंतरराष्ट्रीय गणितीय ऑलिम्पियाड 2022
नॉर्वे मधील ऑस्लो येथे 6 ते 16 जुलै 2022 या कालावधीत झालेल्या आंतरराष्ट्रीय गणितीय ऑलिम्पियाड 2022 मध्ये भारतीय संघाने 1 सुवर्ण आणि 5 कांस्य पदके पटकावली. प्रांजल श्रीवास्तवने आंतरराष्ट्रीय गणितीय ऑलिम्पियाड मध्ये सलग तिसरे सुवर्ण पदक मिळवून हॅटट्रिक केली. आंतरराष्ट्रीय गणितीय ऑलिम्पियाड मध्ये 3 सुवर्णपदके जिंकणारा तो पहिला भारतीय आहे. त्याच्या पदार्पणात, 2018 मध्ये वयाच्या 14 व्या वर्षी, त्याने रौप्य पदक जिंकले आणि 2019, 2021 आणि 2022 मध्ये सुवर्णपदक जिंकले.
इतर सहभागी अर्जुन गुप्ता, आदित्य वेंकट गणेश मांगुडी, अतुल शतावर्त नाडिग, वेदांत सैनी, कौस्तव मिश्रा यांनी आंतरराष्ट्रीय गणितीय ऑलिम्पियाड 2022 मध्ये कांस्यपदक पटकावले. आंतरराष्ट्रीय गणितीय ऑलिम्पियाड 2022 मध्ये एकूण 589 स्पर्धक सहभागी झाले होते.
आंतरराष्ट्रीय जीवशास्त्र ऑलिम्पियाड  2022
आर्मेनियामधील येरेवन इथे 10 ते 18 जुलै 2022 या कालावधीत आयोजित 33 व्या आंतरराष्ट्रीय जीवशास्त्र ऑलिम्पियाड  2022 मध्ये भारताने उत्कृष्ट कामगिरी केली. भारताच्या चारही विद्यार्थ्यांनी पदके मिळवली. मयंक पंढरीने सुवर्णपदक, अमृतांश निगम, प्राची जिंदाल आणि रोहित पांडा यांनी रौप्य पदक मिळवले.
या वर्षीच्या आंतरराष्ट्रीय जीवशास्त्र ऑलिम्पियाडमध्ये 62 स्पर्धक आणि 3 निरीक्षक देश सहभागी झाले होते.
आंतरराष्ट्रीय भौतिकशास्त्र ऑलिम्पियाड  2022
फिजिक्स असोसिएशन ऑफ स्वित्झर्लंडने आयोजित केलेल्या 52 व्या आंतरराष्ट्रीय भौतिकशास्त्र ऑलिम्पियाड  2022 मध्ये भारताने चांगली कामगिरी केली. 10 जुलै ते 17 जुलै 2022 या काळात ऑनलाइन पद्धतीने या ऑलिम्पियाडचे आयोजन करण्यात आले होते. स्पर्धेतील सर्व पाच भारतीय विद्यार्थ्यांनी मिळून 1 सुवर्ण आणि 4 रौप्य पदके जिंकली. देवयांशु मालूने सुवर्णपदक, अभिजीत आनंद, अनिलेश बन्सल, धीरज कुरुकुंदा आणि हर्ष जाखर यांनी रौप्यपदक पटकावले.
या स्पर्धेत 75 देशांतील एकूण 368 विद्यार्थ्यांनी भाग घेतला होता. देशनिहाय पदकतालिकेत सिंगापूर आणि कझाकिस्तानसह भारत संयुक्तपणे अकराव्या स्थानावर होता.
आंतरराष्ट्रीय रसायनशास्त्र ऑलिम्पियाड  2022
चीनने आयोजित केलेल्या 54 व्या आंतरराष्ट्रीय रसायनशास्त्र ऑलिम्पियाड  2022 मध्ये सहभागी झालेल्या चारही भारतीय विद्यार्थ्यांनी पदके जिंकली. महित राजेश गढीवाला, निवेश अग्रवाल, तनिष्का रमेशचंद्र काबरा, चिन्मय खोकर या विद्यार्थ्यांनी रौप्यपदक पटकावले. 10 जुलै ते 18 जुलै 2022 या कालावधीत ऑनलाइन पद्धतीने ही ऑलिम्पियाड आयोजित करण्यात आली होती.
भारतातील चार लवाद सदस्यांनी आंतरराष्ट्रीय लवाद चर्चांमधे सहभाग घेतला: मुख्य मार्गदर्शक म्हणून डॉ. नंदिता माधवन , मार्गदर्शक म्हणून डॉ. इंद्राणी दास , तर वैज्ञानिक निरीक्षक म्हणून डॉ. श्रद्धा तिवारी  आणि व्ही. सुदर्शन  यांनी चर्चेत भाग घेतला.PIB Mumbai | N.Chitale/S.Mukhekar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 260
गृह मंत्रालय
जपानचे माजी पंतप्रधान शिन्झो आबे यांना आदरांजली वाहण्यासाठी उद्या भारतात एक दिवसाचा राष्ट्रीय दुखवटा
नवी दिल्ली, 8 जुलै 2022
जपानचे माजी पंतप्रधान शिंझो आबे यांचे 8 जुलै 2022 रोजी निधन झाले. दिवंगत आबे यांना आदरांजली म्हणून, उद्या देशभरात एक दिवसाचा राष्ट्रीय दुखवटा पाळण्याचा निर्णय केंद्र सरकारने घेतला आहे.
दुखवटा असताना, देशभरात ज्या इमारतींवर नियमितपणे राष्ट्रध्वज फडकवला जातो त्या सर्व इमारतींवर राष्ट्रध्वज अर्ध्यावर फडकवला जाईल आणि त्या दिवशी कोणतेही औपचारिक मनोरंजनपर कार्यक्रम होणार नाहीत.S.Patil/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 132
मंत्रिमंडळ
भारत आणि कोमोरोस दरम्यान आरोग्य आणि औषध क्षेत्रात सहकार्यासाठी 11 ऑक्टोबर 2019 रोजी झालेल्या सामंजस्य कराराच्या प्रस्तावाला केंद्रीय मंत्रिमंडळाची कार्योत्तर मंजुरी
नवी दिल्ली, 20 नोव्हेंबर 2019
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि कोमोरोस दरम्यान आरोग्य आणि औषध क्षेत्रातील सहकार्याबाबतच्या सामंजस्य कराराच्या प्रस्तावाला कार्योत्तर मंजुरी दिली. उपराष्ट्रपतींच्या कोमोरोस दौऱ्यादरम्यान 11 ऑक्टोबर 2019 रोजी या करारावर स्वाक्षऱ्या करण्यात आल्या होत्या.
या करारांतर्गत पुढील क्षेत्रात सहकार्य करण्यात येणार आहे:-
- प्रशिक्षण आणि क्षमता निर्मिती
- अनुभवांचे आदान-प्रदान
- रुग्णालये आणि रुग्णालय व्यवस्थापन मजबूत करणे
- ओकोलॉजी आणि पॅलीएटीव्ह सेवांमध्ये वैद्यकीय सेवा
- संसर्गजन्य आणि असंसर्गजन्य आजार
- औषधी उत्पादन, सामुग्री आणि जैववैद्यकीय उत्पादनांची खरेदी
- बल्ड ट्रान्सफ्युजनची तीन युनिट्स सुरु करण्यासाठी सहाय्य
- सार्वजनिक आरोग्य प्रयोगशाळा उघडण्यासाठी सहाय्य
- टेलिमेडिसिनच्या अंमलबजावणीसाठी सहाय्य
- आरोग्य क्षेत्रात खाजगी गुंतवणुकीला प्रोत्साहन
- परस्पर हिताच्या क्षेत्रात सहकार्य
सहकार्याची विस्तृत माहिती देण्यासाठी तसेच सामंजस्य कराराच्या अंमलबजावणीवर देखरेख ठेवण्यासाठी एक कृतीगट स्थापन केला जाईल.
G.Chippalkatti/S.Kane/D.Rane
(Visitor Counter : 61